ДИРЕКТИВА 2008/102/ЕО НА ЕВРОПЕЙСКИЯ ПАРЛАМЕНТ И НА СЪВЕТА
от 19 ноември 2008 година
за изменение на Директива 79/409/ЕИО на Съвета относно опазването на дивите птици по отношение на изпълнителните правомощия, предоставени на Комисията
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 175, параграф 1 от него,
като взеха предвид предложението на Комисията,
като взеха предвид становището на Европейския икономически и социален комитет (1),
след консултация с Комитета на регионите,
в съответствие с процедурата, предвидена в член 251 от Договора (2),
като имат предвид, че:
(1)
Директива 79/409/ЕИО на Съвета (3) предвижда приемането на някои мерки в съответствие с Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията (4).
(2)
Решение 1999/468/ЕО е изменено с Решение 2006/512/ЕО на Съвета (5), което въведе процедура по регулиране с контрол за приемане на мерки от общ характер и предназначени да изменят несъществени елементи на основен акт, приет в съответствие с процедурата, посочена в член 251 от Договора, включително чрез отмяна на някои от тези елементи или чрез допълване на акта с нови несъществени елементи.
(3)
В съответствие с декларацията на Европейския парламент, Съвета и Комисията (6) относно Решение 2006/512/ЕО, за да бъде приложима процедурата на регулиране с контрол към актовете, приети съгласно процедурата, посочена в член 251 от Договора, които са вече в сила, те трябва да бъдат адаптирани в съответствие с приложимите процедури.
(4)
На Комисията следва да се предостави по-специално правомощието да измени някои приложения към Директива 79/409/ЕИО в светлината на научния и техническия напредък. Тъй като тези мерки са от общ характер и са предназначени да изменят несъществени елементи от Директива 79/409/ЕИО, включително чрез допълването ѝ с нови несъществени елементи, те трябва да бъдат приети в съответствие с процедурата по регулиране с контрол, предвидена в член 5а от Решение 1999/468/ЕО.
(5)
Директива 79/409/ЕИО следва да бъде съответно изменена.
(6)
Тъй като измененията на Директива 79/409/ЕИО, внесени с настоящата директива, са технически по своя характер и се отнасят единствено до процедурите на комитет, не е необходимо тяхното транспониране в националното законодателство на държавите-членки. Следователно не е необходимо предвиждането на разпоредби за тази цел,
ПРИЕХА НАСТОЯЩАТА ДИРЕКТИВА:
Член 1
Директива 79/409/ЕИО се изменя, както следва:
1.
Член 15 се заменя със следния текст:
„Член 15
Приемат се измененията, които са необходими за адаптирането към техническия и научния напредък на приложения I и V и измененията, посочени в член 6, параграф 4, втора алинея. Тези мерки, предназначени да изменят несъществени елементи от настоящата директива, се приемат в съответствие с процедурата по регулиране с контрол, посочена в член 17, параграф 2.“
2.
Член 17 се заменя със следното:
„Член 17
1. Комисията се подпомага от Комитет за адаптиране към техническия и научния напредък.
2. При позоваване на настоящия параграф се прилагат член 5а, параграфи 1-4 и член 7 от Решение 1999/468/ЕО, като се вземат предвид разпоредбите на член 8 от него.“
Член 2
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 3
Адресати на настоящата директива са държавите-членки.
Съставено в Страсбург на 19 ноември 2008 година.